In Meckelnborg wahnt mal en oll Majur,
En braven Mann sünst von Natur,
De ok en ihrlich Hart in'n Bussen drog,
Blot dat hei utverschamten log.
Un wenn hei denn so sine Kahr
Recht in den Dreck rin schaben hadd,
Dat hei nich rügg- noch vörwarts künn,
Denn rep hei sinen Kutscher rin:
»Johann, du kannst es mir bezeugen!«
De müßt denn wedder los em leigen.
Jehann, de hadd denn sine Last;
Hei log sick alle Näs' lang fast.
Jehann, de bed von Himmel bet tau Iren:
»Min leiwe Herr, Sei ward'n uns rungenieren,
Uns glöwt tauletzt kein Minsch nich mihr,
Sei krig'n uns all all up den Strich;
Sei leigen wirklich alltausihr.«
De Racker let dat Leigen nich.